તામિલનાડુના કુમાર કુરુપરા ગામના કલ્યાણ સુંદરમ કોલેજમાં લાયબ્રેરીઅન તરીકે કામ કરતા. નાનપણમાં તેના પિતા ગુજરી ગયેલા. માતાએ ઉત્તમ સંસ્કારો આપ્યા. ૩૦ વર્ષ સુધી લાયબ્રેરીઅન તરીકે નોકરી કરી તેના તમામ પગારમાંથી નવો પૈસો પોતાને માટે વાપર્યો નહિ. આ પૈસા તેઓ અનાથ અને જરૂરિયાતમંદ બાળકો માટે ખર્ચી નાખતા. પાર્ટટાઈમ બીજું કામ કરીને આજીવિકા ચલાવતા. લગ્ન કરે તો પરિવાર માટે રકમ વાપરવી પડે તો જરૂરિયાતમંદોની સેવા બંધ થાય. તેથી લગ્ન જ ન કર્યા. નિવૃત્તિના ૧૦ લાખ મળ્યા તે પણ સમાજ માટે વાપરી નાખ્યા. પેન્શનની રકમ પણ સેવામાં જ આપી દેતા. અત્યારે ૭૩ વર્ષની ઉંમર છે. આજીવિકા માટે વેઈટર તરીકે કામ કરે છે. તેની સેવાકીય પ્રવૃત્તિ બદલ ૩૦ કરોડ રૂપિયા વિશ્વમાંથી અનેક પુરસ્કારરૂપે મળ્યા. તે બધા સેવાકીય પ્રવૃત્તિમાં આપી દીધા. કોઈપણ સ્વાર્થ વગર બીજાને માટે જીવતા હોય. આને કહેવાય ખારા રણમાં મીઠી વીરડી.